Lars Christian Lilleholt (V), 2014-01-17:
Tak for det, formand.
Jeg vil gerne takke Enhedslisten for at have taget initiativ til den her debat om, hvilke konkrete initiativer regeringen vil tage for at opfylde sin egen målsætning om at reducere udledningen af CO2-udslippet med 40 pct. i 2020.
Både før valget og i regeringsgrundlaget så vi jo det her helt konkrete forslag om at reducere CO2-udledningen i 2020 med 40 pct.
Man kan vel godt på en dag som denne sådan lidt frækt sige, at det her jo er et af de få valgløfter, som regeringen har i sinde at gennemføre.
Betalingsring og barselsfond til mænd og lavere priser i den kollektive trafik er jo enkelte ud af den lange række af løfter, som regeringen er løbet fra, men det her forslag skal med vold og magt gennemføres. Problemet er for Venstre, at regeringen er parat til at gøre det her helt isoleret og helt uden at se det i forhold til, hvad der sker i EU.
For Venstre er det helt afgørende, at klimamålene fastsættes i EU, så vi undgår dansk enegang, der alene kommer til at koste danske forbrugere masser af penge og dansk erhvervsliv konkurrenceevne.
Regeringen vil – fuldstændig løsrevet fra, hvad der sker i EU-landene omkring os – op på en CO2-reduktion i 2020 på 40 pct. i forhold til 1990.
Men hvordan vil regeringen nå de 40 pct.?
Det savner vi i allerhøjeste grad svar på.
Og vi savner også svar på, hvem der skal betale regningen for 40-procentsmålsætningen.
Er det de private husstande, der over elog varmeregningen skal belastes med yderligere skatter og afgifter?
Er det erhvervslivet, der skal pålægges yderligere omkostninger?
Hvor mange job kommer det her til at koste?
Og hvor mange flere danske virksomheder skal flytte deres produktion ud af landet, fordi der væltes stadig større skatter og afgifter over på dem?
Hvad er det, regeringen vil?
Det fik vi måske lidt af et svar på sidste år, da regeringen præsenterede sin klimaplan
: Fjernelse af befordringsfradraget, nedsættelse af tophastigheden på motorvejen, nye afgifter på diesel og benzin, kørselsafgifter, låg på gylletanke, flere afgifter på kunstgødning – og det er blot nogle af de forslag, regeringen kom med. Mange af forslagene var i øvrigt dyrere, end regeringen i første omgang havde regnet sig frem til.
Forundringen var jo ret stor her i Folketinget, da fødevareministeren, få uger efter at regeringen havde præsenteret sin plan, sort på hvidt skrev, at flere af virkemidlerne var langt dyrere, end det fremgik af regeringens egen klimaplan.
Så der er rigtig mange spørgsmål, der svæver i luften.
Regeringen er da også siden løbet fra en lang række af forslagene, og vi savner derfor stadig svar på, hvem der skal betale regningen.
Det eneste, der står fast for regeringen, er, at CO2-reduktionen skal op på 40 pct. i 2020, koste hvad det vil.
Men hvordan målet skal nås, og hvem der skal betale, savner vi stadig væk at få svar på.
For gratis bliver det ikke. I en tid, hvor jobbene siver ud af Danmark, er kuren ikke flere skatter og afgifter, hverken for danskerne eller for dansk erhvervsliv.
Det koster danske arbejdspladser, og det gør det dyrere at være dansker.
Så i modsætning til Enhedslisten, der har rejst den her forespørgsel for at presse regeringen til at øge udgifterne for erhvervslivet og for de private husstande, er Venstres ærinde, at vi vil bringe mere grøn realisme ind i klima- og energidebatten.
Der skal være en sammenhæng mellem målene i energipolitikken og de midler, vi har til rådighed.
Den grønne omstilling skal ske på en måde, som er fornuftig set i forhold til udviklingen i Danmark og landene omkring os.
Vi enedes i 2012 bredt i Folketinget om en meget ambitiøs klima- og energiplan, som bringer CO2-reduktionen op på 34 pct. i 2020.
Det er ekstremt meget.
Opgaven er nu at få de øvrige EU-lande med på toget og at få resten af verden til at gå samme vej.
Opgaven og udfordringen er ikke dansk enegang.
[Lydudfald]
... markant foran.
Vi er blandt de lande i Europa, som har den største CO2-reduktion.
Vi er blandt de lande i Europa, som har den mest ambitiøse klima- og energipolitik.
Vi ligger langt foran en lang række andre europæiske lande.
Det ønsker Venstre at vi fortsat skal gøre i Danmark.
Det er vores målsætning, at Danmark også fremadrettet skal have en ambitiøs klima- og energipolitik.
Men for os er det afgørende, at det er en klima- og energipolitik, som er realistisk og gennemførlig, og som dansk erhvervsliv og de danske forbrugere er i stand til at betale regningen for.
Og det er også afgørende, at der i Danmark fortsat er plads til virksomheder, der har et højt energiforbrug og er energitunge.
Det er helt afgørende for os, at der i vores klima- og energipolitik også er mulighed for at have den slags produktion i Danmark, og på grund af det, vi oplever her, frygter vi, at det, at Danmark går så langt foran de øvrige lande, risikerer at komme til at koste danske arbejdspladser.
34 pct.s CO2-reduktion i 2020 er et meget, meget flot mål.